Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од К.П. од Скопје, поднесена против Град Скопје, по предметот Барање за пристап до информации од јавен карактер, на 13.03.2024 година го донесе следното

**Р Е Ш Е Н И Е**

1. Жалбата изјавена од К.П. од Скопје, поднесена против Град Скопје, заведена во Агенцијата под бр. 08-9 на 28.02.2024 година, по предметот Барање за пристап до информации одјавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави бараната информација н аБарателот на начин и во форма наведени во Барањето.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

К.П. од Скопје, како што е наведено во Жалбата, на 15.12.2023 година поднел Барање за пристап до информации од јавен карактер до Град Скопје, со кое побарал, по пошта,или електронски, да мусе достави следната информација:

„ Град Скопје изврши реуредување на просторот на Плоштад Македонија во Скопје во периодот од 2003-2004 година, каде старата калдрма (коцки) беа променети со плочкаст камен. Што се случи со калдрмата (старите коцки)? Дали се складира негде или е фрлена на некоја површина, ве молам одговорете ми каде со точна адреса или катастарска парцела?“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-9 на 12.01.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-9 од 22.01.2024 година Жалбата **ЈА УВАЖИ и му наложи на Имателот на информации,** да постапи по Барањето на Барателот согласно одредбите од Законот за слободен пристап до информации од јавен карактер.

Барателот на информации на 28.02.2024 година до Агенцијата достави Жалба поради непостапување по Решение на Агенцијата, заведена под бр.08-9 каде е наведено: „...Имателот на информацијата и по поминување на законскиот рок повторно не ја достави информацијата и постапи спротивно решението и законот...“

Агенција, преку е-маил заведен под бр.08-9 од 29.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не го спроведе Решението на Агенцијата бр.08-9 од 22.01.2024 година, односно не постапил согласно одредбите од Законот за слободен пристап до информации од јавен карактер.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон.

Во конкретниот случај, Имателот на информации е должен да постапи согласно укажувањата на Агенцијата да донесе Решение со кое ќе го уважи Барањето и на барателот ќе му ги достави одговорите под точките од Барањето наведени погоре, **на начин и во форма наведени во Барањето**.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**